กรมฝนหลวงและการบินเกษตร เตรียมแผนรับมือพายุลูกเห็บ พร้อมเร่งบรรเทาภัยแล้งช่วยเหลือพี่น้องประชาชน
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงและการบินเกษตรร่วมกับเหล่าทัพ เตรียมพร้อมปฏิบัติการช่วยบรรเทาปัญหาไฟป่าหมอกควันในพื้นที่ภาคเหนือ ปัญหาภัยแล้งพื้นที่การเกษตรและปฏิบัติภารกิจเติมน้ำให้กับเขื่อนและอ่างเก็บน้ำต่างๆ ที่มีปริมาณน้ำลดน้อยลงอย่างต่อเนื่องบริเวณภาคเหนือและภาคตะวันออกเฉียงเหนือ นอกจากนี้ยังได้เตรียมการรับมือกับพายุลูกเห็บซึ่งเป็นช่วงที่เข้าสู่พายุฤดูร้อนแล้วในขณะนี้ขณะที่วันนี้ได้ลงพื้นที่การเกษตรของอาสาสมัครฝนหลวง ที่ ตำบลท่าขนุน อำเภอทองผาภูมิ จังหวัดกาญจนบุรี เพื่อมารับฟังปัญหาและสำรวจพื้นที่การเกษตรที่มีความต้องการน้ำ จากการประสานของอาสาสมัครฝนหลวงมายังศูนย์ปฏิบัติการฝนหลวง จังหวัดกาญจนบุรี โดยพบว่าพื้นที่การเกษตรแห่งนี้มีการปลูกผลไม้หลักอย่างส้มโอ มังคุด ทุเรียน ลางสาดและลองกอง โดยเกษตรกรได้อาศัยน้ำจากแม่น้ำแควน้อย น้ำผุดธรรมชาติและน้ำฝนจากธรรมชาติเป็นหลัก จึงได้ประสานงานเพื่อวางแผนปฏิบัติการทำฝนช่วยเหลือหน่วยปฏิบัติการฝนหลวงฯ ทุกหน่วยยังคงติดตามสภาพอากาศทุกวัน หากเข้าเงื่อนไขปฏิบัติการฝนหลวง จะวางแผนขึ้นบินปฏิบัติการฝนหลวงช่วยเหลือพื้นที่การเกษตรและพื้นที่ที่ประสบปัญหาการขาดแคลนน้ำต่อไป